將軍行
作者：張籍
朝代：唐

paragraphs: 彈箏峽東有胡塵，天子擇日拜將軍。
蓬萊殿前賜六纛，還領禁兵爲部曲。
當朝受詔不辭家，夜向咸陽原上宿。
戰車彭彭旌旗動，三十六軍齊上隴。
隴頭戰勝夜亦行，分兵處處收舊城。
胡兒殺盡陰磧暮，擾擾唯有牛羊聲。
邊人親戚曾戰沒，今逐官軍收舊骨。
磧西行見萬里空，幕府獨奏將軍功。